
În 1932, când Iancu Nistor le-a cerut tinerilor 
poeţi de talent ai Bucovinei câte o scurtă prezentare şi 
câteva, proaspătul profesor Zaharia Macovei, care-şi 
semna poemele şi prozele („Recolta nu-i satisfăcătoare“) 
cu pseudonimul E. Ar. Zaharia, iar polemicile şi textele 
critice cu pseudonimul Mălin Bucur („Păi, acela sunt 
eu!'), 1-a trimis „patriarhului“ un auto-interviu spumos 
(Din „Cactul Literar. No. 2*), cică luat la o crâşmă 
(„Chelnerul se îndepărtase. Continuăm): 


„„— Războiul m-a găsit de câţiva ani în Horodnicul 
lui Grigorovitza, M-am născut în (19)11, la 24 Călindariu 
(ianuarie — n.r.), pe un ger straşnic, aşa mi s-a spus. Din 
vremea ceea nu ştiu nimic. Îmi plăcea să nu mă supun: 
fugeam de la şcoală şi de acasă. Citeam cu plăcere... 

— Carte unde ai învăţat? 

— În sat (1918-1923), liceul la Cozmeni (1923- 
1930), după ce tot încercasem să ajung ofițer şi, pe urmă, 
cum ştii... 

— Universitatea şi... profesor“. 


Şi continuă auto-interviul cu precizarea că 
„Domnul I.I. Nistor e ca Mecena cu tineretul“, apoi 
numeşte „foile“ în care a publicat („Junimea literară“, 
„Glasul Bucovinei“, „Luptătorul“, „Sentinela“, 
„Primăvara Banatului“, face haz de pseudonimele sale 
(Cine nu pseudonimizează? Chiar domnul Streinul, care-i 
împotriva lor. „Odată, la „Îndrumarea“, am iscălit 

„Stupid“!, zicea romancierul nostru, viitor director de 
„Iconar“) şi menţionează, discret, două nume care îi 
înfierbântau tinereţea: Adela şi Amelia. 


„Jongleor în arta cuvântului“, E. Ar Zaharia a 
publicat mult (cărțile de versuri „Rostiri tari“, „Apoteoz“, 
„Trandafirii negri“, „Minois“, „Marathon“, „Acteon“, 
„Nerv“, „Mim“, „Sânge şi crini“), dar a şi trudit pentru 
memoria generaţiei sale (ca „oblăduitor“), generaţie care 
l-a „răsplătit“, primindu-i cărțile şi privindu-le cu sincer 
entuziasm: 


„E. Ar. Zaharia: „Sânge şi Crini“. Domnul E. Ar. 
Zaharia face parte din scutierii unui lirism delirant şi 
năvalnic, ce-şi mână neastâmpărul interior de pe frunţile 
încoronate de cetină ale Carpaţilor şi de pe țărmurile 
şerpuite ale râurilor de graniță, în epocile îndepărtate ale 
istoriei naţionale, hotărnicite, pe de o parte, de 
contemporani de-ai lui Herodot, pe de altă parte, de 
voievozi purtători de spade şi destină, pentru ca, mai 
târziu, obosit de efluviile glorificatoare cheltuite pentru 
ei, să se reîntoarcă acasă, la anii amintirilor şi să toarcă, 
potolit, caierul sentimentelor proprii. 


Jongleor în arta cuvântului, nu cunoaşte stavile 
lexicale, amalgamând neologisme cu termeni uitaţi şi 
rătăciţi prin cine ştie ce coclauri, pentru ca, de pe urma 
lor, să scoată efecte aparte, ce nu pot fi savurate decât de 
oameni cu gust rafinat, trecuţi de marginea estetismului 
tradiţionalist. 


Din motivele menţionate, poeziile domnului E. 
Ar. Zaharia vor găsi un ecou mai puţin puternic în opinia 
lectorilor, căci, lăsându-se furaţi de muzicalitatea 
verbului, trec, aparent, peste sesizarea imediată a 
cuprinsului, lăsând ca acesta să fie căutat în vegetaţia 
abundentă a figurilor de stil, care, uneori, se bazează 
numai pe un singur element comun între cele două părți 
componente ale comparaţiei. Exemple ca „somnul scurt 
ca un pumnal“, „tragem pintenii de chiot“ dovedesc, 
îndeajuns, că poetul a părăsit obişnuința literară a 
trecutului, achiziționând sisteme noi, cu forță de intuiţie 
mai redusă şi mai ştearsă. 


Datorită lor, ecourile versurilor domniei sale au 
sonoritate de lemn, încântând sfere restrânse de auz. E o 
caracteristică a domnului E. Ar. Zaharia, care preferă să 
meargă pe linia modernismului, decât să bătătorească o 
cărare cunoscută de atâtea generaţii. De aceea, nu ne va 
surprinde câtuşi de puţin când, în versurile domniei sale, 
în loc să miroase busuioc şi levănţică, va înflori „liniştea 
pudrată de poezie“, iar „merii se vor undui în doine de 
lene“, pentru ca, mai târziu, , această notă de salon 
aristocratic să se lase decoltată în budoarul gândurilor 
poetului până la forma: „Mă frământ ca o ispită într-un 
pântec de femeie“. 


Pentru a nu fi în discordanţă cu afirmaţia făcută, 
domnul E. Ar. Zaharia schimbă mereu ritmul versurilor, 
indiferent dacă a ajuns sau nu la capătul poeziei. 
Încercând, apoi, întreaga claviatură a rimei, de la cea 
albă, până la cea amestecată, refuză orice predilecție şi 
stabilitate, căci posibilităţile de creaţie ale autorului 


plachetei „Sânge şi Crini“ încă nu cunosc oboseala 
ascensiunilor. Proaspete şi viguroase, ele se aseamănă cu 
plantațiile aliniate dintr-o grădină tânără, în care seva 
pământului lucrează asiduu ca să ridice tulpinile 
încredințate cât mai sus spre azurul cerului“ (Traian 
Cantemir, Revista Bucovinei, nr. 8/1942, pg. 342). 


„E. Ar. Zaharia: „Antologia  rădăuţeană“, 
Cernăuţi, 1943. Apariţia „Antologiei rădăuţene“ a lui E. 
Ar. Zaharia şi prinosul de aducere-aminte şi definire ce-l 
închină periodicele literare ale Bucovinei poetului Ion 
Roşca răscolesc, cu îndemnurile şi nostalgia anilor de vis, 
amintirile celor ce au trecut prin lumea „Mugurilor“. 


Apariţia acestei reviste, în Februarie 1924, a 
însemnat primii paşi ai tinerei literaturi bucovinene dintre 
cele două războaie. 


Despre dâra de lumină ce-au lăsat-o „Mugurii“ în 
eflorescenţa scrisului tânăr bucovinean au vorbit, nu o 
dată, Mircea Streinul, Iulian Vesper sau alții. Studiul, 
scris încă din 1938, cu care se deschide „Antologia“ lui 
E. Ar. Zaharia trece, însă, limitele unei însemnări fugare 
şi ocazionale de uşoare năzuinţe şi promițătoare încercări 
literare ale unei tinerimi şcolăreşti... Deşi acest studiu 
introductiv nu se rezumă la anii de viaţă ai „Mugurilor“, 
cum nici antologia nu se reduce la spicuiri din realizările 
poetice ale celor ce s-au definit sau au început în această 
vreme (domnul Zaharia face loc, de pildă, şi lui Liviu 
Marian, Vasile Gherasim sau N. Tcaciuc-Albu, punctul 
de plecare este, deci, judeţul de origine şi nu locul de 
afirmare), totuşi, pentru prima dată, lumea „Mugurilor“ 


ni se înfăţişează în mod cuprinzător, în geneza ei şi în 
„avântul de tinereţe, de sacrificiu şi poezie“, situată, 
deodată, în mediu şi epocă... 


Profesorii tineri, anume binecunoscuţii Ilie Vişan, 
George Cârsteanu, Nicodim Iţcuş, lon Dan chemau la 
viață Asociaţia profesorilor, care întreținea serioase 
preocupări culturale şi la ale căror şezători săptămânale 
conferenţiau profesorii Universităţii cernăuţene... 


Formal, revista însemna concretizarea unor 
încercări, ce porniseră de câteva luni, în cercul câtorva 
elevi ai cursului superior şi se limitaseră la o circulaţie în 
acest cerc. „Mugurii“ apăreau cu oblăduirea conducerii 
liceului şi cu înţelegerea şi încurajarea profesorilor. Pe 
bună dreptate domnul Zaharia remarcă figura directorului 
Emanuil Isopescu şi cea a adevăratului nostru părinte 
sufletesc, profesorul Ilie Vişan... 


Cu câtă mândrie tinerească, în acea Duminică 
însorită de sfârşit de iarnă, am bus sub braţ, cu Mihai 
Horodnic, caietele litografiate din primul număr al 
revistei, pentru chioşcuri, colegi şi atâția oameni de bine, 
ce ne priveau cu încredere sau măcar cu bunăvoință, căci, 
desigur, erau şi semne de tânără naivitate în modestele 
începuturi! Fericită îmbinare a unei firi de mare visător 
cu un robust temperament dinamic, Mihai Horodnic a 
însuflețit şi a dominat toate revărsările de suflet ale celor 
din jurul său. De aceea este de înţeles cât de puternic am 
simțit lovitura pricinuită de moartea sa atât de 
fulgerătoare. Tipărirea, după moartea lui, a celor două 
caiete (primul, în Noiembrie 1926, într-o tipografie din 


Rădăuţi, al doilea la Botoşani, în Aprilie 1927), pe care 
le-am redactat cu contribuţia lui Iulian Vesper, lon Roşca 
(E. Valerian), C. Rotariu (Mircea Ciobanul) şi alţii a 
însemnat, pentru cei ce aram colegi (Vesper, Eugen 
Prelipceanu şi eu), o ultimă încercare, căci ne găseam în 
cel din urmă an de liceu. Era şi un gând scump al lui 
Mihai, tipărirea revistei. 


Mihai Horodnic locuia pe strada Cornelson, 
împreună cu Eugen Prelipceanu, autorul ilustraţiilor din 
timpul cât revista a apărut litografiată, cu Traian Galan şi 
încă vreo câţiva. Acolo ne strângeam, după-amiaza, şi 
ceilalţi, pentru a prepara lecţiile sau, pur şi simplu, pentru 
preocupări mugureşti. 


Acolo l-am văzut, întâia oară, pe lon Roşca, 
modest şi tăcut... Tăcut şi îngândurat, figura sa vădea, 
încă de pe atunci, sufletul poetului „împlinirii neajunse“ 
şi al „suliţelor frânte“, deşi îndârjirea chipului în mica sa 
statură îi putea trăda pornirile spre „neohaiducească“. 


Deşi temperamente deosebite, între Mihai 
Horodnic şi lon Roşca s-a stabilit, de la început, o caldă 
apropiere. Cine ştie dacă acesta n-a fost tainicul semn al 
ursitei care i-a răpit pe amândoi aşa de timpuriu de pe 
această lume? 


Neîndurătoare lege a firii, care porunceşte jertfă 
pentru temelia înfăptuirii omeneşti, a cerut tributul şi de 
la generaţia „Mugurilor“. Jertfa ei au fost doi dintre cei 
mai buni: Mihai Horodnic şi lon Roşca“ (lon Negură, 
Revista Bucovinei, nr. 19/1943, pp. 502-504). 


Profesor prin Basarabia, prin Moldova şi prin 
Bucovina, în perioada interbelică, dar şi editor de reviste 
literare  („Orion“, împreună cu Aurel Putneanu, 
„Argonaut“, împreună cu Mircea Streinul, „Fişier“, 
„Nord, E. Ar. Zaharia pribegeşte, în anii comunismului, 
prin propria-i ţară (Oradea, Bucureşti, Sibiu), sfârşind, 
uitat de toată lumea, cu excepţia unui foarte tânăr poet 
bucovinean, Romeo Petraşciuc, care-l vizita şi care-i mai 
vehicula numele prin presă, într-un cămin de bătrâni de 
lângă Sibiu. 


E. AR. ZAHARIA 





Nova ars poetica 


Fulgii de april se rotesc nebuni ca nişte cărăbuşi. 
Fiecare cuvânt să fie rugăciune. 

Ceva ce nu s-a spus şi nu se va mai spune. 
Să-nfigi cuvintele în vers ca nişte țăruşi. 


Scoate-le din codru ca ţăranul lemnele. 

Nu le pieptăna ca esteţii, lasă-le gojoase. 

Reavăn de ţărnă s-aducă a frunză de brad s-amiroase. 

Timpul să-şi recunoască timbrul, crângul cerului 
semnele. 


Fiecare cuvânt să fie atât de nou, de fraged, de izbitor 

Ca un țărm nou de lume, ca o căciulă pe-un cap de fetiță. 
Să emoţioneze ca-ntâia fată pe stradă. Ca printr-o nojiță 
Aţa de aur ideea să treacă prin vers ca un zbor. 


Cuvintele să se nască întâia oară. 
Să te întâmpine cu bună dimineaţa. 
Cititorii să-şi primească viaţa, 
Emoţionaţi ca şi cu-o domnişoară. 


Dans alb de zăpezi, demonii fug. 
Dansul secerătoarelor. Hora mătuşilor. 
Busuiocul pe deasupra uşilor. 
Cântecul cireşilor. Boii-n plug. 


(E. Ar. Zaharia, Antologie rădăuțeană, 
Cernăuţi 1943, p. 51) 

Ninsoare 


Dumnezeu umblă iarăşi prin poveşti cu toiag. 
Ca nişte colinde albe coboară-n prag. 
Biserica, pomii abia se mai văd. 


Iarna. 

Ninge... ninge... ninge... 

Alb... mai alb... tot mai alb... 
Albă... mai albă... tot mai albă... 


Ninge fetiţele de la şcoala primară. 

Pe domnişoara Maria pe gene, afara, 
Înainte de a suna de intrare. 

Ninse mai des, mai gras, tot mai mare. 


Ninge cu steluțe albe de puzderii. 

Flori de măr ca trupul de nea al primăverii, 
Albe ca noiţele pe unghii de femeie, 

Albe ca tristețile de albă melopee. 


Ninge. Fetiţele de la şcoala primară 
Cu domnişoara Maria se uită afară. 
Cu fulgi ca de stele din mari adâncimi 
Iarna-i un vals de albi serafimi. 


Ninge... ninge, dar domnişoara Maria 
Nu mai vede cum ninge alb ca hârtia. 

Ochii coboară adânc în trecut. 
Din zborul de dansuri abia desfăcut. 


Ea vede fulgi albaştri ca irişii, ca banii, 
Şi râde când îi pare că ninge peste anii 
Uitaţi în amintire, pe anii scuturaţi. 
Ninge... ninge... şi ochii-s sărutaţi... 


Cu fulgi albaştri ca ochii la 18 ani, 

Cu fulgi blonzi ca subsuorile de aburi diafani, 
Cu fulgi verzi ca jerseul ce ţi-acoperă sânii, 
Ca fulgi roz ca mângâierile mâinii, 


Cu fulgi roşii ca un iris de fiară, 

Purpurii ca orgia, galbeni ca o otravă amară, 
Cu fulgi negri ca ţigăncile cu flori de april, 
Azuri ca rugăciunea când o spune un copil, 


Cu fulgi albi ca adâncul dintre sânii ce cresc, 
Gingaşi ca fetişele de bal când se gătesc, 

Cu fulgi ocre ca fularul, bej ca mănuşile, 
Duioşi ca obrazul când ne sărută mătuşile, 


Sângerii ca gura ce muşcă din păcat, 
Portocalii ca perina, gri ca un pulovăr brodat, 
Înfioraţi ca sânii la-ntâia pipăire, 

Violeţi ca şi gustul după-un spasm de iubire, 


Cu fulgi trişti, cu fulgi leneşi, cu fulgii de bal, 

Cu fulgii de nuntă, ca stelele pe un veşmânt regal, 
Cu fulgi mici, cu fulgi mari, tăcuţi, fără număr, 
Pe şuviţe de aur, pe gene lungi, pe-o poşetă, pe 


ISI 


umăr. 


Ninge pe manta, pe sutien, pe melodii, 

Pe mâna care cheamă, pe mâna cu care scrii, 
Pe-o iubire uitată de la balul uitat, 

Pe uitarea de sine ce mintea mi-a furat, 


Pe oameni, pe lume, pe gânduri, pe castani. 
Pe rochia şi balul de la 18 ani. 


(E. Ar. Zaharia, Antologie rădăuțeană, 
Cernăuţi 1943, p. 52) 

Beatitudini 


IL. 
Să beau divinitate! 


Altădată mă vor întoarce mirosuri de fântâni, 
Zâmbete de femei, strângeri de mâini, 

Amintirile, un vals de Ravel, un început de andante 
Ca nişte vânturi calde peste plante. 


Primul dans, prima sărutare, primul fior. 
Torsul de argint al lunii pe covor 

Când nu-i lumină încă, nici noapte nu-i deplină 
Şi vorbele-s ca frunza ce sună prin grădină. 


Prima-mbrăţişare, somnul cel mai dulce, 
Zarea mă invită în iarbă să mă culce, 
Mările de ierburi să mă-ngroape toată, 
Să mă simt ca frunza-n aur când înoată. 


II. 
Să beau divinitate! 
Să vii ca un păianjen prin frunzele de jos 
Spre trupul meu de aur, spre sânul luminos: 
Ca fiara care suge, cu nările umflate, 


Să-mi sorbi reminiscenţa întâilor păcate, 

Să ard ca o speluncă de jaruri consumată, 
Ca neaua să fiu iară de albă şi curată, 

Din nou să fiu brăzdată de temerea iubirii 
Şi sânii să se-nfoaie ca-n ploaie trandafirii; 


În mine să se strângă zăpezi de neprihană, 
Să gâlgâie divinul prin sânge ca o hrană, 
Azurul să mă-mbete cu conştiința-i pură, 
Să mă desfac de luturi ca flacăra de zgură. 


Să fiu ca o zăpadă cerească de uitare, 

Cu ochii-nchişi culcată pe-un vis de iarba mare 
Şi aşteptând cu vântul ce mişcă sânziana 

Să lase-un strop de apă să-mi umezească geana. 


Atunci, prin iarba fină cu miros de lisus, 
Simţind cum te apropii şi clatini iarba-n sus, 
Soseşti ca un păianjen pe podul palmei jos 
Să-mi mângâi coapsa albă şi sânul luminos. 


III. 
Să beau divinitate ! 
Altădată mă vor opri cuvinte şi ploi 
Să te aştept în iarbă cu umerii goi, 
Mă vor rechema amintiri 


Când sânii vor fi galbeni ca nişte trandafiri. 


Nu vreau amintiri! Lăsaţi-mă să cânt, 
In iarbă ca izvorul ce iese din pământ. 

Să beau din nou viaţa văzduhului cu sete, 
Dumnezeu să-l pipăi aşa ca pe-un perete. 


Să-mi scutur anii mucezi şi palida gândire 
S-o fecundeze cerul cu-o nouă strălucire, 
Să mă topesc în ritmul celestelor ogoare 
Să fiu cuibar de viaţă recoltei viitoare. 


(E. Ar. Zaharia, Antologie rădăuțeană, 
Cernăuţi 1943, p. 53) 

Izvorul poemelor 


Însetat şi ars, cu sufletul pârjol, cu carnea răsucită, 
Tripla temporalitate a lutului se vrea-ndumnezeită. 


Calci pe lumina de aur a lumii, păun alb cu coada- 
nstelată 
Sub somnul genelor umbroase a vremilor de altădată. 


Omag, iarbă de pădure, servir comme des femmes 
honnetes, 


Tu patimi pătimind, eu palid de moarte pălind ca un poet. 


Verdele păunului, mal de miasme mormântale. 
O femeie exotică. Model muzical pentru dansurile tale. 


Cu bărbile de spumă ca o fugă de cai. 
Paraphernal. Pleavă de om. Răpirea din Serai. 


Întreb: Omenire, de ce eşti aşa de blândă? 
E tânără, îmi zice. Sângele-ntr-însa cântă. 


Femeie model pentru pictori nebuni. Galben fatal. 
Când lumea coboară în procesiuni de bal. 


Mai ai un tael în buzunarul de jos. 
O amintire de-acasă. Mama îţi scrie duios. 

Cuvintele strălucesc ca nişte păpuşele, 
Fără puzderie şi gingaşe ca mătasea pe piele. 


Poeţii ţărănişti, noduroşi, cu miros de ţărnă în nări, 
Iau vorbele nepieptănate ca nişte vărvări. 


Şuroită de cârtiţe, de doruri obscene, 
Se târâie viaţa ca melcu-n buruiene. 


Inima mea, flămândă de voi, 
Işi satură chinul în sălcii de ploi. 


Vor veni sub geana serii oaspezi 
Ca-ntr-un panou fantastic de Velasquez. 


Domnița va zâmbi faustic, pufos. 
Ideea-şi va culege izvoarele de jos. 


Sunt numai suflet şi scuip sărutul 
Care-mi arde cu iubire lutul. 


Tânăr ca un trunchi, neted ca lumina 
Sufletul priveşte cum îi cade tina. 


Stă şi se uita de lut dezghiocat 
Ca barza când vântul în toamnă-a sunat. 


Apoi se ridică în zbor liniştit. 
Dansează pustiul de ochi dezlipit. 


(E. Ar. Zaharia, Antologie rădăuțeană, 
Cernăuţi 1943, p. 55) 

Faun alb 


Cu dezinvoltură alegându-şi cochete 
Câteva frunze rătăcite prin plete, 

Îmbie crengile în neliniştea lor 

Să-i mângâie carnea cu-atingeri de dor. 


Şi-a aruncat coama şi ochii-napoi, 

O pipăie volburi pe sân ca nişte piei 
Îi dezmiardă: deodată pe umerii goi a 
Umbrit neruşinea ca Maja lui Goya. 


Faun alb cu corniţe de nea, 
Te-apropii de frunze dar e gura mea, 
Iubirea din urmă şi carnea mea caldă, 
E câmpul de iarbă, e frunza smaraldă. 


Privirea piezişă prin ramuri umbroase, 
Mâinile-n tufe, prin plante ierboase, 
Pipăie, caută, umblă să prindă 

Gol de femeie cu nud de oglindă. 


Faun alb cu piele subţire, 

Vino pe miros flămând de iubire, 
Dă-mi gura-nsetată, dă-mi patima crudă 
Pe susur de frunză, pe trestia udă. 


Fă-mi patul în iarbă, pe braţ să te ţin 


Celest ca o rouă, somnos ca un crin, 
Să nu mai tânjesc, să nu mă usuc 
De setea de oameni prin ei când mă duc. 


Faun alb, faun neştiut, 

Fă-mi bluza de aur din foc de sărut, 
Culege adâncul în palme şi-l bea 

Cu vinul din simţuri ca dintr-o cişmea. 


(E. Ar. Zaharia, Antologie rădăuțeană, 
Cernăuţi 1943, p. 57) 

Intâia primăvară 


Să bem divinitate! 


In cerul zorilor priveşte, roua 
n-a umezit obrazul şi mantaua. 


Dă-mi mâinile, că-ngheaţă. Te-nfiori 
In aerul albastru când cobori. 


Lumina-i subţire, puţină, 
Balul se mai aude-n surdină. 


O muzică-aşa ca dorinţa 
Străbate în susur fiinţa. 

— Mă-ndoi parc-aş fi buruiană. 
Se-mpreună geană cu geană. 


Cerul e plin de culori. 
— Şi mie mi-i somn uneori. 


Dansai ca fulgul aseară. 
— Mă simt acum ca de ceară. 


Pasul e lin ca un zbor. 
Pe buze sărutul e dor. 


— Spune-mi la cine gândeşti. 
Tremură ochii. Cereşti 

Luminile lor se-ntâlnesc. 
Ravel are-un vals nebunesc. 


Prin holdele tinere, moi, 
Vântul. — Aş vrea înapoi 


Să merg, să m-anin 
De-nceputul dintâi şi să vin 


Cu tine, cu valsul dintăi, 
Cu inima toată văpăl... 


E-ntâia primăvară la 16 ani... 
Primul dans, prima rochie de aburi diafani. 


Prima-ntoarcere în zorii transparenţi 
Alături de toţi ochii-adolescenți. 


(E. Ar. Zaharia, Antologie rădăuțeană, 
Cernăuţi 1943, p. 57) 

Dansul morţii 


Sufletul omului înfometat de-aventură. 
Infinitu-l măsoară cu omenească măsură. 


Conştiinţa se umple ca văzduhul de ape. 
In ideea morţii ideea mea nu-ncape. 


Apropie-te, moarte. Cu coasa de argint. 
Decorul e sumbru. Cuvintele mint. 


In valuri nebune, ca nouri de ploi, 
Vin amintirile prin carne-napol. 


Ochii mi-i ţes imagini cochete, 
Sângele fierbe-n cupeuri discrete. 


Şampania fină pe simţuri s-aşterne, 
M-atrage adâncul cu nişte cisterne. 


Dar azi voi dansa. Priveşte-mă bine. 
Moarte a cărnii, cum tremură-n mine 


Forţa iubirii. Uite cum cad 
Vesmintele ca neaua pe crengile de brad. 


Curată ca lumina împinsă de avânt, 


Îmi dezlipesc de suflet netrebnicul pământ. 

Dar sufletul va arde-nainte de-nălțare 
Ca smirna. Sunt cadenţa gândirii viitoare. 


Doar azi voi mai dansa cu ochii către soare. 
Mă voi topi în neguri presată ca o floare. 


Sunt dansul dezghiocării cerescului de tină, 
Se leapădă gândirea de cercul ros de vină. 


Mai albă ca argintul, mai nudă ca gândirea, 
Aleargă spuma albă să ningă mărginirea. 


Sub mâinile-nflorate de torturi de zăpezi 
E bruma dimineţii de lapte pe livezi. 


In cercurile albe de viscol coliliu 
Geometrice elanuri fantastic se înscriu. 


O ţară de adâncuri cu muzicile lor 
Imbracă spaţii albe o coardă de picior. 


Şi-n ningerea suavă de forme tot mai vii 
Sărutul morţii umblă pe sânii viorii, 


Iar sufletul de cușcă sătul şi obosit 
Bătând cu-aripa lutul se-nalţă-n infinit. 


(E. Ar. Zaharia, Antologie rădăuțeană, 
Cernăuţi 1943, p. 58) 

Rugăciune 


Sunt pomul din grădina fermecată! 
O, ce frumoasă-i creanga ce-ndoiesc 
Cu florile-n şirag împărătesc 

De gingăşia soarelui plecată! 


Dar miros n-au nici rod nu miruiesc... 
De blestem să mă scap, să odrăslesc, 
Priveşte-mă, priveşte-mă odată! 


Spre mine-aruncă-ţi ochii, Adorată! 
Să strălucească-n limpedele lor 
Semințele nădejdii-n viitor 

În fiecare floare înflorată! 


Priveşte-mă şi ramurile s-or 
Incovoia, simțindu-se uşor 


Cum leagă rod, Fecioară Prea Curată! 


(Junimea Literară, An 26, 
Nr. 1-9, 1937, p. 124) 

Rugăciune 


Doamne, mult mai iubit că m-ai făcut om 
Şi nu fir de iarbă, gânganie sau pom 

(E drept că de-aş fi fost nuanţe, munte, apă, 
Aş fi simţit din mine natura cum s-adapă). 


Îţi mulţumesc că mi-ai dăruit 

O mie de simţiri să simt ce nimeni n-a simţit 
Şi înainte de a trece în marele neant 

Să mă exprim impudic, suav şi elegant; 


Să văd frumuseți care spintecă ochii, 
Să gust melodii prin nouri de rochii, 
Să gust cu porii, cu fruntea, cu firea 
Parfumul în care dansezi nemărginirea. 


Pentru toate mă-nchin, îţi mulţumesc 
Că mi-ai dăruit un fantastic poesc, 
Că mi-ai pus pe suflet sigiliu 

Identic cu lumina poetului Virgiliu; 


Pentru harul minţii, pentru anii 

Ce i-ai cheltuit cu mine ca banii, 
Pentru norocul nevisat dar avut, 
Pentru fiecare prieten, fiecare sărut, 


Pentru bucuriile mamei care sta ca o sfântă 


Simfonia de holde s-audă cum cântă, 
Pentru liniştea pură de giulgiu ceresc 
In care mă culc, visez, mă trezesc... 


Acum să nu faci din mine surcele, 
Să nu mă duci în mlaştini să-şi spele 
Ploile putrede pletele abia, 

Ci lutul în palme încă-odată îl ia. 


Frământă-l cu grijă, să-i dai un contur 
Mai viu ca oglinda, ca roua de pur, 
Plămădindu-mi fiinţa cu-aluaturi de soare 
Într-o formă perfectă atotnepieritoare. 


(E. Ar. Zaharia, Antologie rădăuțeană, 
Cernăuţi 1943, p. 60) 

Pleure 


Nopțile în haină albastră 
Intră-n piept de la fereastră. 
Tusa-ngheboşată umblă 

Pe mătasea lor de umbră. 


Mama sufletului i-aude 
Ca un vânt de ierburi ude. 
Undeva, pe-o frunză nouă 
Cade-o lacrimă de rouă. 


Genele de somn s-anină. 
Spasmele se fac hodină. 
Cineva, nu s-ar mai spune, 
Mâinile pe ochi îi pune. 
Pasărea de fum albastră 
Sboară anii prin fereastră. 
Orele ca de mătasă 


Bat tăcerile pe masă. 


(Revista Bucovinei, nr. 4/1942, p. 124) 

Frate 


Frate mezin, 

Ție mă plec, spre tine vin, 

Şi cuvântul nerostit mă doare 
Că nu-i pot da puteri să zboare. 


Trenuri, zăpadă, toamne, primăveri... 
Erau astăzi luptele sau ieri? 
Nemurirea străluceşte avid în priviri 
Povesteşti şi singur de miracol te miri. 


Frate soldat din timpul divin, 

Imaginile tale le beau ca un vin. 

Vii cu trecutul, cu straniul tău cuvânt, 

Din lupte de titani, de dincolo de mormânt, 


Şi-n toate cuvintele 

Îţi revezi camarazii şi sfintele 
Trupuri de îngeri cu ochii căzuţi. 
O ultimă dată te apleci, îi săruţi, 


Şi treci cu victoria 

Tot înainte, mai adânc, în istoria 
Neamului. Oamenii se fac semizei. 
Dumnezeu se alătură în luptă cu ei. 


„Și seară de seară 

Galbenă, amară, 
Seară de război, 
Impuşcă ei, învingem noi”... 


Frate mezin, frate 

Cu zilele trecutului pietre nestemate, 
E seară de-amintiri. Peste voi, 
Departe, mai trec nouri înapoi... 


Frângând pământul, 

Li se usucă în inimă cuvântul! 

Eşti departe, departe, departe, 

Între exaltări de foc şi nimburi reci de moarte! 


O, parfumul aducerii aminte! 

Spune-mi, spirite al lui, în vis cuvinte 

Să-l aud aievea, să-l văd, să-l regăsesc, 

Să-i cuprind obrajii şi să mă-nchin fierbinte 
Pentru el şi tot neamul românesc. 


Frate mezin, 
Nevrednic de gloria ta, mă închin 


Ție şi Neamului nostru... Amin! 


(Revista Bucovinei, nr. 11/1942, pp. 428-429) 

lar către Emirel 


Plecăm spre scânteierea albastră-a nemuririi 
maree cu ostroave şi istmuri corintene, 

pe unde-s verzi hulubii şi negri tradafirii 

şi soarele se culcă în ape ca-n poiene. 


Dezbracă-te de haina plăcerilor burgheze, 
să ne-mbrăcăm cu chiot spre lirica Egee, 
despovăraţi de patimi — atolii să danseze 
eşarfele sublimelor cărări de curcubeie. 


Celebri-asteroizi de aur şi safire 

se scaldă-n cupa roză a apelor de zori, 
acolo unde nu-i trecut, nici amintire, 

nici mâini ispititoare, nici ochi evocatori. 


Te-mbrăţişezi cu soarele precum aici cu fraţii 
şi raza lunii lină te leagănă-n azur 

având pe umeri braţe de-albastre constelații 
şi veacuri de uitare de dragoste-mprejur. 


Vin nimfele-n splendoarea amurgurilor calde, 
curate ca şi pruncii cu gura de nectar 

şi nopţile se scutură de umbră şi smaralde, 
iar ziua-i minunată de limpede pahar. 

Acolo frunza vremii nu-şi clatină de vânt 
nervurile albastre — acolo vreau să mori 
pe apele Egeei, departe de pământ 

pe legănări de alge sub cer de meteori. 


(Junimea literară, nr. 7-9/1933, pg. 166). 

Semn 


Toamna văd că rupe frunza zi cu zi 
cocoarele se duc în unghi spre miazăzi, 
seara stăm tăcuţi ca la liturghie; 

vântul ne aşterne palme de rugină 

pe cărarea-ngustă pe care-o să vină 
iarna ca o helge-n blană colilie. 


(Junimea literară, nr. 1-6/1932, p. 215). 

Cimitir 


Sub plin inel de lună, culcuşit pe câmp 
elegie cu nuci şi cruci strâmbate. 
Noaptea spicelor vieţii, în sicriu, 

de vântul morţii, tare, scuturate. 


Grădină, umbra stelelor topite, 
strat de morminte-nfrăţite-n argilă. 
Cruci — semne şterse şi chirilice 
pe o umedă, mucedă filă”. 


(Junimea literară, nr. 1-6/1932, p. 216). 


33 


Nu va trece mult 


Nu va trece mult şi ca un fum 
Voi trece pragul dincolo de veci. 
Tu vei rămâne, tu vei încălzi 

Ca râsul dulce multe inimi seci. 


Eu voi pluti în liniştea uitată, 

în neştiinţă, în adânc adânc. 

Tu vei mai râde lumii fericite 

Pe care, contemplând-o, o deplâng. 


Şi nu va fi pe urma celor duse 
cu mine, Voica, nici o amintire. 
Tu vei uita, că-i scris în fiecare 
Să ne uităm prieteni şi iubire. 


Să ne uitam, să nu mai ştim de nime 


din cei ce pleacă nici din cei ce vin. 


Pân” ce ne cheamă şi pe noi un dangăt, 
Ne smulse masca, iar noi consimțim! 


(Revista Bucovinei, Anul I, Nr. 1, 1942, p. 22) 

Poem 


Scrisorile cu litere alese 
Cusute ca-n albastre mănăstiri 
În dorul schingiuitelor iubiri 
De mâinile suavei principese — 


Îţi vor cădea ca zvon de trandafiri 
În braţele ca ramurile ce se 

Întind spre faţa lunii care ţese 
Cearşafuri de văpaie pentru miri. 


Dar voi întoarce-n patimă nebună 
Această fericire trecătoare 
Cu una mai statornică şi bună: 


În loc să cad în mâna ta, scrisoare, 
Din pomul casei copleşit de lună 


Aş vrea să-mi cazi-nainte ca o floare... 


(Afirmarea, Anul III, 
No. 10-11, Satu Mare 1938m p. 124) 

Elegie de toamnă 


Mai tristă e ziua 

Şi noaptea mai grea; 
Ca plumbul apasă 
Pe inima mea. 


Curg roşii de sânge 
Purtate de vânt 
Coroanele pomilor 
Pân” la pământ; 


Ard naltele vreascuri 
Pe dealuri roşcate; 
Cu pânze subțiri 
Dimineţe-s brumate; 


Pe codrii bătrâni 
Măreţia-i săracă, 
In zale fierbinţi 


De-aramă se-mbracă. 


Tu, inimă tristă, 

Pe cine să chemi, 
Când tremură vântul 
Pustiei pe vremi? 


Şi-oglinzile cerului 

Toate-s îngheţ, 
Cântarea Cântării 
Pe cine să-nveţi? 


Nămiaza blajină 
Cu soare plăpând 
Degeaba se-nalță 
În turlă de gând... 


Privirile-n zare 
Le-aştern depărtat — 
Acolo, îmi pare, 

De mult am umblat. 


Şi cârdul de păsări 
Cu ochii petrec, 
Iar anii mei tineri 
De-a valma se trec. 


O, toamnă pustie, 
Tu, inimă rea, 
Pieriţi amândouă 
Din patria mea! 


Stingeţi-vă focul 
Puțin ce-l aveţi, 
Să termin cu jocul 
Astei tinereți. 


Culcaţi-mi amarul 
Pe foi de argint 
Şi eu să mă-ntunec 

In crâşme-adormind... 


Să crape paharul 
Şi-ntruna să cer... 
Să zăngăn la poarta 
Cetăţii de fier; 


Portarul să urle 

Din somn tulburat, 
Să-mi stingă durerea 
Cu care-s fârtat; 


Să-l iau şi pe dânsul, 
Mereu să petrec — 
„.„. Că anii mei tineri 
Ca iarba se trec!... 


(fara Bârsei, Anul X, 

No. 4-6, 1938, p. 468 

Cântec, Junimea Literară, 

An 26, Nr. 1-9, 1937, pp. 87, 88) 

Broderie 


Domniţele cu fir şi mărgăritar înfloreau pe mătasă 
faţa de crin a logodnicului tânăr dorit; 

dar tu pentru cine coşi pe alee, de-au fugit 
mânuţele cu firul în ac de acasă? 


(Junimea Literară, An 25, 
Nr. 4-12, 1936, p. 163) 

Poet 


Cântă stepele roşii, drumuri de cai şi de glod, 
înălțimile albastre coafate de ger, 

femeile pe fluvii de aur cum pier 

şi curcubeul arcuindu-se pod; 


dar unde e marele, puternicul poet 

ce toate cuprinzându-le pe toate ca pe una, 
să-ţi cânte frumuseţea cum vechiul rigă get 
cântase plopii galeşi, prisăcile şi luna? 


(Junimea Literară, An 25, 
Nr. 4-12, 1936, p. 163) 

Moment 


Ultimele flori de soare în buchete peste sat 
ca un pâlc de fluturi galbeni fluturânde s-au lăsat 
ca o ploaie înflorită cu sclipiri de nea şi argint... 


O cascadă luminoasă-i ca din soare un fuior 
tors pe drumurile albe şi pe piatra crucilor, 


de culori o armonie dulce şi un suav alint... 


(Junimea Literară, An 21, 
Nr. 1-6, 1932, p. 129) 

Lumină 


Mugur fraged de lumină 
creşte ca izvoarele, 
ca puhoi din matca plină 
potopind ogoarele. 


De copaci argint se-anină — 
ca pe grinzi fuioarele — 

şi pe dealul cu sulcină 
înfloreşte soarele. 


(Junimea Literară, An 20, 
Nr. 9-12, 1931, p. 258) 

Elegie 


Stau hulubii gândurilor mele în livada sufletului tău 
Şi-ţi ciugulesc degetele ca miezul de pâine 

Şi peste mocirla vieţii anonime de mâine 

Ei poartă o eşarfă de cer revărsat în părău. 


Ochii tăi subliniaţi şi de violente pasiuni 
Chinuiţi n-au avut mai lirice-ntreruperi 

Sub steaua polarelor mele deznădejdi tu suferi 
Şi trecutul vag se desface-n cercuri de minuni. 


Elegia asta e din suflet, ca primăvara 

Din miezul munţilor şi de pe plaiul cerului — 
Licărul privirilor talc e licărul hangerului 
Când scapără pe coama pădurilor seara. 


Mâinile cresc albe ca-n mit medieval 
Şi vârsta-i ascensiune de melodii albastre 
Spre mările toride cu ţărmuri în dezastre. 
Fruntea s-a culcat în elegii de spital... 


(Junimea Literară, An 22-23, 
Nr. 1-6, 1934,p. 131) 

Betelgeuse 


Pe cearşafuri de lună culcată 
În trifoiul stelelor cald 

Alb trup feciorelnic îmi scald 
Cu roua-n arginturi jucată. 


Pe margini albastre furiş 
Cu zânele nopţii secret 

Se plimbă un fantastic poet: 
Femei se aştern curmeziş: 


„Apropie-ţi paşii, aproape, 
Tu eşti ca o muzică lină; 
Sânzienele lasă-le, vină, 
Sărută-mi trudite pleoape; 


Adună-mi din holde suflarea, 
Pletele-n grâu încâlcite, 

Să fie pe buzele fripte 
Pecete de foc sărutarea; 


Din nou în ascuns să tresară 
Chimvalele dragostei noi, 
Să fim ca o lacrimă doi 

În magica noapte de vară!”. 


(Junimea Literară, An 26, 
Nr. 1-9, 1937, p. 147) 

Pastel 


Sub mâinile-nroşitei aurore, 
spre viaţă parcă gâlgâie un sat, 
şi cântece din văile sonore 
perdelele văzduhului străbat. 


Ca umbre rătăcite pe meleaguri 
pe cure nici izvoare parcă nu-s, 
sc târâie-ale norilor şiraguri 
sub boltă şi se-neacă în apus. 


Şi ochii pietricelelor în rouă 

la care despărţire au mai plâns? 

Şi soarele lumină caldă plouă 

pe satul ce ca-n palmă pare strâns... 


(Junimea Literară, An 20, 
Nr. 9-12, 1931,p. 215) 

Rondelul celui plecat în lume 


Dragă frate dus în lume, 
logodii cu visu-fi mare 

şi cu dorul fără nume, 
dus din ţară-n depărtare... 


Cine-acolo o să-ndrume 
paşii tăi? pe ce cărare? 
dragă frate dus în lume, 
logodit cu visu-ţi mare... 


Dar ne scrie nouă cum e 
gândul tău când vezi in zare 
nori ce vin ca albe spume 

de pe-a” noastre largi hotare, 
dragă frate dus în lume... 


(Junimea Literară, An 20, 
Nr. 5-8, 1931, p. 148) 

Păduratecă 


Miroase-a răşina şi brad. Tu râzi că eşti poate mică, 
dar râsu-ţi înfloreşte în obraz gropiţe rotunde. 
Mâna dreaptă sânul alb îl ascunde, 

dar rochia peste-ncheieturi o simţi cum se ridică. 


Suntem foarte departe de sat. Oamenii încarcă 
bârne uscate-n vagoane şi strigă-ndemnându-se. Noi 
ne ţinem ca la şcoala primară de mână, de parcă 
ne-am logodit, faţă de pădurar, amândoi. 


Fără jenă şi nu roşi descheind albul sân: 
Libanul minunat să mă supună — 

cu capul prosternat în el sub lună 

noaptea până vor suna buciumele să rămân. 


(Junimea Literară, An 23, 
Nr. 7-12, 1934, p. 196) 

Bine-ai venit! 


Fagii maiestoşi verdea frunte-şi clatină, 
Cerul se revarsă peste cer de floare, 
Brâncovene tânăr, ca o sărbătoare 
Te-aşteptăm cu drag după vechea datină. 


Freamătă pământul, norii se-ncreţesc, 
Zările se-adună şi se limpezesc, 
Undele-ntre ţărmuri tremură uşor: 

îl aşteaptă toate pe-mpăratul lor. 


Tinereţea saltă, cărunțiți moşnegi 

Cu nepoţii-n braţe vor ca să Te vadă 
Şi femei frumoase strânse la paradă 
Pentru Ocrotitorul ţării noastre-ntregi. 


Re-nviat trecutul cu umbrele multe, 
Glorios şi mare, râul şi pădurea, 
Paseri cântătoare, multe şi de-aiurea, 
Tot ce-i viu aice vine să Te-asculte. 


Primăvara-mbracă pentru Tine, Sire, 
Țărişoara noastră-n cea mai scumpă haină. 
Morţii în războaie simt precum o taină 

în morminte şterse caldă mulţumire. 

Te-aşteaptă pământul pe care-l iubeşti, 
Izvorul ce poartă gloria străveche, 
Moldova cu Suceava lui Ştefan şi Ureche 
Şi tot poporul mândru meşter în poveşti. 


Putna se-nfioară şi toate mănăstirile 
Se împlu de fior şi clopotele bat. 

S-apropie glasul Celui mult aşteptat 
Răscolind trecutului toate amintirile. 


Târgurile, cerul, copiii şi satele, 

Preoţii şi dascălii, florile-n grădină 
Toate Te-aşteaptă şi toate Ți se-nchină... 
Cu privirea Ta ageră, Sire, străbate-le 


Căci toate Te-aşteaptă şi-n cor Ți-au rostit: 
„Intru Mulţi Ani de pace!” şi „Fii Bine Venit!”. 


(Junimea Literară, An 22, 
Nr. 4-6, 1933, p. 70) 

Predoslovie 


În cartea aşezată frumos pe temelii 
Ca o casă nouă pe piloni de beton 
Despre prinţesele regatului valon 

Şi iernile Basarabiei scriu melancolii, 


Despre grâul cât unghia şi provincia plină 
De sora Soarelui şi ruşi înalţi ca nişte ştafete, 
Cum se prelinge luna şi ploaia pe perete 

Şi ning cu fulgi albaştri aezii de rugină, 


Despre moartea cailor de trap 

Care pe stricatele căi basarabene 
Hoituri de dezmăţ leagănă şi lene 
De femei cu carnea dulce ca de crap 


Şi despre altele, de exemplu surghiunul 
Unui poet pe plaiuri de cucută, 

Cum se bea cruşon, rusoaicele cum săruta 
Şi cum se vede-n Ucraina Crăciunul — 


Dar pentru toate acestea la un loc 
Harul muzei ca un îndemn stelar, 
Ca binecuvântarea unui oaspe rar 
Pe câmpia paginii invoc. 


(Junimea Literară, An 24, 
Nr. 5-7, 1935, p. 189) 

Dimineaţă 


Crestele se-mpurpurează, 
Aur curge peste văi, 

Iar pe câmpul ud visează 
Rânduri proaspete de clăi... 


(Junimea Literară, An 21, 
Nr. 1-6, 1932, p. 150) 


Sl 


Letopiseţ: domnului Ion I. Nistor 


Era duium de stele şi vinuri la crăciun 

când Domnul l-a poftit la curte pe boier 

ŞI i-a dat noaptea strajă un zdravăn temnicer 
iar ţie-n răzbunare pedeapsă cu surghiuni. 


Şedea-n iatac cu mama adolescentul mire 
într-un amurg istoric cu zloți în meri şi nuci 
nebănuind că-nchisă şi singură te duci 

să-ţi ispăşeşti iubirea şi doru-n mănăstire. 


Şi neştiind că albul boier ce ţi-a fost tată 

îşi muşcă pumnii-n gură temându-şi mult domniţa. 
O văd ca azi pe Doamna scoțând din sân cruciţa 

şi sărutându-i chipul cu faţa-nlăcrimată. 


Că-ntârziaţi pe drumuri şi-o faceţi să aştepte — 
Când tropote şi arme sunară-nalt sub porţi 
Şi-un sol aduse vestea că mâine-ţi cădea morţi 
şi sânge cald va curge gâlgând pe trepte, 


de nu-i va ierta astăzi domneasca bunătate. 
De jale mare Doamna şi-a retezat cosița 
Şi-un tânăr se jurase s-o fure pe domniţa — 
şi era asta-n anul... dechemvre... pe-nserate. 

2. 


A doua zi curtenii şi Domnul din rădvan 

se coborau să ieie domniţa din chilie 

şi la castel Voichiţa nevasta lui să fie 
şi-alături de el Doamnă în scaun moldovean. 


Cam în aceiaşi vreme departe-ntr-o poiană 
la subsuori de munţi cu paltini şi stejari 

se ospătau doi tineri. Ea avea ochii mari, 
el flintă şi căciulă culcată pe-o sprânceană. 


A treia zi toţi sfetnicii „la moarte” — l-osândesc. 
Şi lăcrămând ei s-au îmbrăţişat 

Şoptindu-şi dulce numele odorului furat. 

Iar tronul se păta de sânge boieresc. 


Se buciuma prin ţară zvon că vin tătarii 
şi de pe creste albe v-aţi cobor-t în văi — 
el culegându-şi cete viteze de flăcăi, 

tu îndulcindu-i vinul şi încreţind iţarii; 


iar când se-ncinse lupta surd clocotea cimpoiul 
şi spadele luciră ca fulger de văpăi 

şi mirele căzuse erou cu cei dintâi... 

Era o seară tristă când se-ntorcea convoiul. 


3. 
In albă mănăstire cu nume vechi şi trist 


ţi-ai deşirat viaţa întru lisus, domniţă, 
cu aur însemnându-i numele-n altiță 


53 


şi înflorind cu mâna un mândru acatist; 


cu aur şi cu fir pe galbenă mătasă 

cu acul nopţi de-a rândul mânuţele-au brodat 
portretele părinţilor pe cari i-ai adorat 

aşa cum i-ai văzut de-atâtea ori acasă. 


Pe roşu cu argint şi-albastru-ai zugrăvit 
obrazul şi statura viteazului tău mire 

aşa cum îl aveai frumos în amintire 

şi le-ai lăsat la moarte iubitului tău ochit. 


În tine-nvie, aievea, din cronici bătrâneşti 
neprihănitul sânge, domniţa mea, fecioară 
şi-acum te plimbi frumoasă cu mine-a doua oară 
pe marginea bogatelor ogoare părinteşti. 


(Junimea Literară, An 22-23, 
Nr. 1-6, 1933-1934, pp. 19, 20) 

Eroica: Mareşalului lon Antonescu 


Eu am un suflet dornic de-adâncă liniştire 
Şi nu mă las de visuri oricât ar fi de sfinte 
Bătăile de glorii, de oameni şi cuvinte 

În care-și strigă veacul orgoliul de mărire. 


În ganga unei taine, în trena unui vaier, 

În foşnetul de stele, în scamele furtunii 

De valsuri de zăpadă, în cicluri de petunii 
Eu aflu lumea nouă... şi vers o torc din caier. 


Mereu privind acelaşi izvor cu pleata rară, 
Acelaşi joc de linişti pudrat de poezie, 

Pe mările de gânduri giganţi voiau să vie 
Mişcându-şi coifuri blonde ca noaptea prin secară. 


Eu am un suflet dornic de-adâncă liniştire. 
Privesc trecând în goană tenebrele de zile, 
Cădelniţi de amurguri pe-altare imobile 

Şi simt prin vis pământul zmucindu-se-n rotire. 


Tu eşti un suflet aspru de-acorduri milenare, 
O flacără nebună ce-aleargă pe istorii, 

Un fulger ce pictează destine şi victorii, 

Un uragan ce strigă porunca la hotare. 

Tu stai pe orizontul cu petece de sânge, 

Tu eşti pe frunţi de secol, pe limbă de baladă, 

Tu eşti pe mare neagră, pe codri de zăpadă, 

Tu ştii şi spaima vremii ce-o doare, de ce plânge. 


Uimit văzui pe maluri fugiri înfricoşate, 

Pe brânci, pavoazându-şi horbote de mâhnire, 
Pe ochiul nopţii ură, pe munte nălucire. 

Pe marc zmei de aur, în soare că-i ești frate. 


Şi mai văzui pe larguri aripa cum întinde 
Destinul ca o mână de Pronii protectoare, 
Cum spumegă războiul superb ca o vigoare 
Şi pacea cum se lasă ca neaua pe colinde. 


Acum din cerul moale ţesut ca o mătase, 

De bolțile gândirii s-anină visuri oarbe. 
Tu-asculţi ce spun pământul şi cerul — şi te soarbe 
Un vânt ca o otravă de plante veninoase. 


Deodată nepătrunsul te strigă, te invocă, 
Hotarele de-a dura se dau şi se-ntind iar, 
Pe munte săbii roşii cu chiote de pară 
Pornesc să dea la ziuă alt drum, altă epocă. 


Răscrucile de umbră, cenuşile de glorii, 
Ruşinile nobleţei vândută ca-n tarabă, 

Ca fumul se ridică, se-mprăştie în grabă 
La vuietul fanfarei de viscol de victorii. 


Privind spre catedrala de foc a învrăjbirii, 
Peninsule de oameni cu vuiet de vapoare, 

Tu eşti văpaie pură din cel mai sacru soare. 
Spărgând blestemu-n ţăndări, tu smulgi embleme firii! 


Sub cerul tău de aur, sub splendida corolă 

A faptelor de-acuma, de-a pururi, de-aş putea 
Mugi ca o furtună ce şi-a ieşit din ea, 

Aş vrea s-aduc omagii, să-ţi fac aureolă. 


Chiar secole de-a rândul de-ar fi să prelungească 
Minunea o viaţă ce-n aşchii se mai ţine, 

De-aş scrie un mileniu, eu numai pentru tine 

Aş ţese vers de aur din cânepă cerească. 


Iar dacă după vreme prin cântecele pure, 
A căror dalbă faţă şi forță de nescris 

Vin numii de la tine, în forme-oi fi închis, 
Eu voi suna ca vântul închis într-o pădure. 


Şi dacă totodată prin odele divine 

Ce n-au pereche încă, slăvindu-ţi vitejia 

Şi răspândind prin lume doar faima-ţi Poezia 
Mi-ar câştiga coroana de geniu pentru tine 


Ar fi acea coroană, pe care-aş depărta-o 
Cum ai zvârlit hotare şi ani de umilire, 
Profetic, sprijinindu-mi în nobila-ţi privire 
îndemnul ca o punte, strigând liturgic „a-o!” 


Prin degetele tale iţind un fir subţire, 
Suveica-l ţese-n pânză de aur de istorii, 

Tu baţi vătala vremii cu vânturi de victorii 
Rostind biserici albe pe scrum de răstignire. 

Pe trepte ca de soare cântând se urcă ţara 
Pe umerele tale ce-mping câte-un hotar. 
Strângând la piept icoana botezului în har 
A neamului, alături îți culci o tâmplă seara. 


Eu sunt un suflet dornic de-adâncă liniştire 
În care stau de vorbă simbolul cu misterul, 
Dar sângele s-aprinde şi vrea să moaie fierul 
Să-ţi cimenteze veşnic statuia cu iubire. 


Ca munţii de m-aş face, la tine m-aş întoarce; 
De-aş arde ca vulcanii, m-aş stinge pentru tine; 
Şi de-aş muri pe câmpuri pe care-abia mai vine 
O boare de pe plante ce morţii-n vis întoarce, 


Eu n-aş sta-n cumpănire pe muchi de judecată 
Cu dragostea ce moare, ca orice promisiune, 
Căci dragostea mea veşnic nu scade, nu apune, 
Nu-i dragoste de oameni, de dânşii măsurată, 


Ci dragoste de glorii, de pas imperial 

Şi nimeni de pe lume nu are-a ei putere 

Nici fundul ei de taine când sufletul îmi cere 
Un obiectiv mai mare, mai pur, mai ideal... 


Când gloria ta sacră va trece triumfală 
Ca velele de aur pe-ntinderi de oceane, 
Ca bolțile de stele pe mantii de savane, 
În veci noindu-ţi cultul voi sta ca o vestală! 

Tu-i fi ca o cometă pe-o Europă pală, 
Vei arde ca o vatră pe neguri imobile, 
Eu voi privi în goana fantasmelor de zile 
Credinţa cum despică cetăţi de îndoială ! 


(Revista Fundațiilor Regale, An 9, 
Nr. 7, 1942, pp. 62-65) 


59 


Afania 


Motto: „Păcate-s pe ierburi şi 
copaci, da-ncă pe oameni!” 


„„„Parşivă muiere... 
N. CREVEDIA 


Tata Dumnezeu cu frumuseți trupeşti şi har 
te-a înflorit şi ca din coapsa Lui să odrăsleşti 
te-a-ncununat cu lauri şi lumini cereşti, 

ca să-i tămâiezi evlavie-n altar. 


În alt veac trăind, tânăr voievod 
te-ar fi pofiit în ţara lui Doamnă 
ŞI i-ai fi dăruit în fiecare toamnă 
câte-un cocon de aur şi câte-un nou izvod. 


Într-un pridvor de lemn românesc înflorit, 
meşteri te-ar fi scris cu penel subţire, 
legănând cu ctitorul pe braţe-o mănăstire. 
Ca pereţii numele-ţi nu s-ar fi risipit. 


Dar tu sufletul l-ai scăldat în ispite 

ca o ciutură goală-n afundiş de apă 

şi păcatul în carnea exuberant de albă-şi adapă 
rădăcinile de patimi şerpeşte-ncolăcite. 

Vârsta surâde-n ostroave cu cer colonial; 

în vis cocotierul ţi s-ar părea amant, 

dar moartea bate sincer, discret şi-nsinuant — 
şi te stingi ca o lampă-ntr-o sală de bal. 


(Streinul, Mircea, Poeți tineri bucovineni, 
Bucureşti 1938, p. 162) 

lar către Afania 


Adiacent reflex pe dorice portice 

foşnind adolescent mătăsuri verzi în soare. 
Catifelat şi moale ca lâna de mioare 

un văl de-azur şi fluturi din umeri vrea să pice. 


Incandescent septembrie prisacă grea de aur 

Şi aripi mici de zumzet într-un pridvor de seară. 
Trandafirii cad norii ca-n palme să răsară 
luceferii minunii cu stânjenei în plaur. 


Medievală luna alb buciumă pe creste 
lumina şi-n pâraie stă ruptă ca o secere — 
cocoarele se cheamă pentru marea trecere 
spre-Algerii de corali peste mări funeste. 


Dimineaţa pâcla-i ca şi holda deasă; 
spre păduri s-aşterne şuvoi aerian, 

dar noaptea-i înspicat pustiul mexican 
al cerului de vată şi de iarbă grasă. 


Sporadic şi fierbinte zvâcneşte ca un far 
talanga-n gâtul văii sub anonime stele, 
pe urmă albăstresc ca valuri de perdele 
finlandele tăcerii sub ochiul planetar. 

Ca mările Italiei adânci-s şi senine 
nopţile sub care aştept, poate-aş vedea 
din gheaţa depărtării pentru tine-o stea 
căzând fosforescent pe coaste dalmatine. 


(Junimea Literară, An 22, 
Nr. 7-9, 1933, pp. 166, 167) 

Ancora s-a ridicat 


Ieşiţi pe vas! Plecăm! Era poem sau vis? 
Subţire, vântul scitic venea plesnind din față 
Şi înţepa obrajii gerul de dimineaţă. 


Râdeau pe bord sub cerul de-albastru dens, închis. 


Puntea s-a ridicat. Ca de marmoră alb sub zăpadă 
Portul străluceşte în soarele pieziş şi apos. 
Hamalii forfotesc, şuieră sirene absurde în radă — 
Ce mici sunt oamenii când merg în port pe Jos! 


Cerul ca un geam de cristal, îndoit 
Peste zăpezile vaste, neclintit aştepta. 
Soarele roşu ca un lup de mare plutea, 
Dar la câteva leghe de chei s-a oprit. 


Până departe pe uscat ca o subțire pojghiţă 
Ori plasă de fluturi şi ierburi colilii 
Licăresc ninsorile pe mirişti argintii 
Şi portul mic e alb ca un obraz de domniţă. 


Intră şi Căpitanul. Matrozii se grăbiră, 
Femeile frumoase cu mâinile subțiri 
Saluturi trimiteau ca nişte trandafiri. 
Marea se legăna imens ca o liră. 

Plecăm! Urcaţi! Ce viscol de râsete! Ce dese 
Nelinişti şi urale! Odgoane lungi şi funii... 
Poetul contempla. Spre zare cată unii, 

Alţii privesc catargul. Din valuri abur iese. 


Ce freamăt mare-n jur! Vasul se mişcă, suspină, vuieşte, 
Sirena ţipă, oraşul rămâne alb ca o hârtie. 

Departe la 'Tătari, în dobrogeana câmpie, 

Îngheţat brâul Dunării ca un poet se găseşte. 


Şi-ncet ca o navă de lemn ne-ncheiat 
Întâi mai lin, apoi mai zguduit şi mai tare 
Apocaliptic se-ntinde pe neteda mare 
Magnific şi imens vaporul dezlegat. 


Poetul mai privea spre litoral, spre ţară, 
Cuprins de-un puternic regret, — 

Dar marinarii, pânzele umflate încet 
Ridicându-le-n vânt, de țărm îl depărtară. 


(Streinul, Mircea, Poeți tineri bucovineni, 
Bucureşti 1938, p. 163) 

Cerbii 


Rag cerbii-n pădurile calde din munte, 

Se clatină brazii din şold şi stejari, 

Stelele-şi fărâmiţează bănuţii de aur sub punte 
Şi din tufişuri s-au mişcat pândarii. 


Se clatină munţii de viforul lor 
Când trec ca o oaste de aprigi călări 
Cu coarnele-n lună şi tinere nări 
Adulmecând urma unui vânător. 


Rag cerbii şi-aprind clocotind la izvoare 
Pădurile-nalte, poienile moi 

Şi curg ca oştire de neguri şi ploi 

Pe blănuri de iarbă, prin cetini şi floare, 


Şi trec biruind păduratice punți 

Şi pajişti albastre şi moi şi rotunde... 
Ascultă o clipă să simtă spre unde 
Porni-vor în ceată ca vântul prin munţi. 


Dar când se-ntâlnesc cu femei la izvor, 
Tot sângele aprig s-aprinde-n pădure 

Şi nu-i să-i despartă nici om, nici secure — 
Aşa-s de profunde iubirile lor... 


(Streinul, Mircea, Poeți tineri bucovineni, 
Bucureşti 1938, p. 165) 

Fuga prin pădure 


Cântec desluşit ca un sobor de luceferi 
Sau ce freamăt liric se aude? 

Cetăţeni minusculi prin ierburile ude 
Cu spinări albastre au purces spre lună. 


Primăvara a răsturnat ochii căprioarelor 
În trupul cald şi moale al izvoarelor, 

lar noaptea, după odihnă când vin, 

Unda s-o bea cerbii ca nişte prinți din plin, 


Prin rămurişul bogat al coarnelor revărsate, 
În apă întors, stelele gloanţe de aur le par: 

S-o tulbure cu botul nu-ndrăznesc şi tresar, 
Pădurea gonind cu imaginea lunii pe spate. 


(Streinul, Mircea, Poeți tineri bucovineni, 
Bucureşti 1938, p. 166) 

Călătorie 


Pe unda violetă a mărilor toride 

Cu arca-ne de vis spre legendar atol 
Ne-am limpezit privirea şi sufletul în gol 
Sub ceruri sidefate de lirice Colchide. 


Ne-ntâmpinau tristeţi bolnave şi arhaice 
În golfuri cu brumate lumini crepusculare 
Şi-argintul înghețatelor eşarfe selenare — 
Păreau ciudate zaruri oraşele prozaice. 


Ne-a-mpurpurat amurgul cu şerpi şi cu reptile, 
Frunzarele din pajişti au freamăte sub nori 
Şi-n cernerea luminii albastrei aurori 

Am sărutat pământul peninsulei fertile. 


În zorii-mbobociţi sub dungă de-anotimp 
Escadrele planau spre continente noi, 

Se proiecta lumina regescului convoi 
Spre piscul nemuririi şi albului Olimp. 


Areopag de lauri — cum scânteiază sorii! 
Ne ispiteau privirea chemând imaginar 
Sub alba strălucire a soarelui larvar 
Ostroave de luceferi şi-Egeele de glorii. 

Talazuri violete se prelungiră, ca să 

Ne legene dorinţa pe melodii de flaut, 
Sub zbaterea luminii ciudatul Argonaut 
Visa că prinde-n braţe berbecii de mătasă. 


(Streinul, Mircea, Poeți tineri bucovineni, 
Bucureşti 1938, p. 166) 

Ciobanii 


Ciobanii beau cu pumnii luna 
Ca mioarele rediţe moldovene, 
Cu ţundra-n umeri de fag 

Şi opinci cu aţe de aur. 


Frumuseţea basmelor ca pe-un cojoc înflorit 


Năzdrăvani au purtat-o-n inimă şi brâu, 
Cu fluierul şi tutunul rusesc, 
Rumenindu-şi feţele în râu. 


Ploile nu i-au întristat, nici o fată 
Cu care să fi copilărit împreună 
Cu vântul ce bate din lună 

În vaduri apa dezmierdată. 


În inimi toporaşi şi izvoare, 
Mioriţa tragică — bolnavă la soare, 
Chipul de dac şi sângele-n care 
Zvâcneşte-o nouă Românie Mare. 


Voi aţi furat stelele din pletele brazilor 
Şi soarele de pe zevelcile ţării, 
Bursucii din cuibuşurile munţilor, 

De pe sânii fetelor dimineţile rurale. 

Culegând roadele ogoarelor natale, 

Freamătul doinei, al nevestelor şi pădurilor, 
Neliniştea plutelor spre toance şi baladele aspre, 
Voi, mă, culegătorii stelelor de pe Carpaţi! 


(Streinul, Mircea, Poeți tineri bucovineni, 
Bucureşti 1938, p. 167) 

Amurgul plopilor 


Chipreşi vestimentari cu sarmatici luceferi, 
De verzi agate drumul umbrească 

Lumina galbenă ca miezul de pască, 

Din crepuscul să se-ntoarcă teferi. 


Ireală, orbita planetară 

Spre perigeu învoiţi sateliți 

În punga mării arhaici amoniţi 
Fosforescent ascund lumină amară. 


Spre-acordurile verzi de codri şi navete 
Spre-Atlantice de vis şi dezmierdări astrale 
În golfuri de Americi virgine, senzuale, 
Deliciile cărnii suave să vă-mbete. 


Golfuri indice, superbe latifundii polare, 
Mediterane albastre, cetăţi feniciene, 
Voievodesele apelor oprite în lene, 
Spăngile sudului în poeme solare, 


Mitici rapsozi şi-Oedipi virtuoşi 

Vor cânta beatitudinile certe 

Şi destinul înflorit multiplicat în inerte 
Pajişti sub amurgul plopilor roşi, 

Oceanide, iedere, constelații de aur, 
Preaslăvind purpura ca o coapsă de fată — 
Şi din cutele cerului despăturit să răzbată 
Stele brumate pe mioriţarii din plaur. 


(Streinul, Mircea, Poeți tineri bucovineni, 
Bucureşti 1938, p. 168) 

Năierul către Margareta 


Infecta respiraţie de viţii citadine, 
Imensele balcoane cu glastre de păcate, 
Lasă-le în noaptea de aur şi agate 

Şi-n continent de vis poftim cu mine. 


De marmoră roză portaluri şi verzuie 

Temple cu luceferi pe tâmple de azur, 
Vegetaţii siderale şi dramatice Egee-mprejur. 
Balsam de culori şi colonade ce suie 


Încolăcit ca spaima. Şerpi galbeni, reptile 
Cu solzi de aur, şi albăstrui lăstuni, 
Mierle-n merii albi, fazani roşcaţi şi bruni, 
Ostroave de stridii, fantastice zambile, 


Izvoare de imagini, havuze, flori ventuze, 
Flaut în suave degete de meduze, 

Îngeri de sidef fâlfâind spre astre 

În continentul etericelor ovaţii albastre, 


Fotolii de azur şi catifea, leagăn de puf şi de scamă, 
Poieni cu capre negre, lăute de poeme, 

Constelații culcate pe mări, galere, trireme 

Şi dumbrăvi de sclave, — iată ce te cheamă! 

Escadre de vis pe mări imaginare 
Pendulând planetar polifonele harfe 

Sub cer multiplicat de aeriene eşarfe 

Ce eclipsându-şi rostul fără noi, dispare... 


(Streinul, Mircea, Poeți tineri bucovineni, 
Bucureşti 1938, p. 169) 

Nocturnă 


Ziua de mult s-a sfârşit în cel mai murdar cartier 
Cu fete ce dorm îmbrăţişate în patul prea strâmt, 
Cerul cu obrazul s-a apropiat de pământ 

Şi-n atitudinea asta cerul nu mai e cer. 


Noaptea s-a prelins ca o trenă de val. 

În vârful brazilor imaginari lângă stele 

(Se joacă piticii albaştri cu ele). 

Un duh a trecut şi cerul s-a înălţat pontifical. 


În liniştea asta rodesc ţarinile României şi cresc copacii, 
Izvoarele se încălzesc în cuibuşurile moi, 

Pe dealuri sublunare pasc iepurii trifoi 

Şi-n vale de la un suflet de poet se bat dracii. 


Nu-i nici o adiere. Cum stă singur afară — 

De departe, de foarte departe, 

S-aud cântăreţi cu mandolinele sparte 

Venind de sub pământ, prin cer, prin noaptea clară 


Şi deodată ca o insulă în târgul de lut 
Dinspre logodnica lui ascuţit 

Un cocoş zorii ca pe nişte gali i-a vestit 
Şi tăcerea s-aşternu din nou ca la-nceput. 

Numai în sufletul poetului la hotar 
Între melancolia de ieri şi năzuinţa de azi 
Ca o plasă de păianjeni uriaşi între brazi 
Întrebările se ridică şi răsuflă ca marea 

spre ţărmuri de var. 


(Streinul, Mircea, Poeți tineri bucovineni, 
Bucureşti 1938, p. 171) 

Toamna mă mut la oraş 


Toamna mă mut la oraş din pădure. 
În sălbătăcie drumurile-s rele. 

Merg în trăsură cu poemele mele 
Mici la răsuflet, cu blănuri de viezure. 


Acolo terasele sunt mici ca nişte salbe 
Şi când plouă n-are pantă vântul; 

Nu simt cleios sub pantofi pământul, 
Stelele regilor în târg sunt mult mai albe. 


Seara, după ploi, la promenadă 
Sorb temperatura văzduhului ud 
Şi norii îi-ncalecă avarii spre Sud 
Peste imensa cerului baladă. 


Număr stelele iconarilor şi-ngheţ 

Până-i ciorchine găinuşa-n pădure. 

Acasă desfăcam păpuşoi. Acuma merg să fure 
Flăcăii mere dulci; bat luna-n pădureţ. 


La amiaz năvălesc prepeliţele de la şcoală, 
Elevele subţiri cu ghiozdane-nspre casă, 

Pe sub soarele plictisit (ca un şorţ) — de mătasă — 
Frumuseţea lor ca faţa lunii-i goală. 

Din vitrine imense lumina curge-n stradă, 
Pe uliţi strâmte cu muzică variată, 

La crâşme periferice cu o singură fată 
Noaptea cad stele, că n-are ce să cadă. 


(Streinul, Mircea, Poeți tineri bucovineni, 
Bucureşti 1938, p. 172) 

Narcoză 


Frumuseţea Mariei pe masa de-operaţii. 
Prejudecăţile vârstei adorm 

Sub baldachinul somnului enorm 

La un loc cu pachetul de nervi şi senzaţii. 


Castitatea ca un potir se deschide 
Într-o pajişte de catifea şi mătasă. 
Carnea adormi albă şi grasă 

Sub mâinile-asistenţilor, livide. 


Coapsele nu dansează erotic 

Şi mâinile nu cresc flori în minuni 
În jurul colinelor sânilor bruni, 
Cuprinşi de-un verde somn narcotic. 


Frumuseţea Mariei multiplică un vis 
În continentul fără ţărmuri calde 
Sub un cer de safir şi smaralde... 
Pântecele ca un sac s-a deschis. 


Pudoarea şi-a găsit împietrire. 

I-au îngheţat pe retină pleoapele... 
Picioarele zvelte şi suple de-aproape le 
Mângâie-n genunchi iubire. 


(Streinul, Mircea, Poeți tineri bucovineni, 
Bucureşti 1938, p. 173) 

In memoriam 


Rapsozii Heladei sub ceruri îndelung ultragiate, 
prinți inchizitoriali în Indochine de lotus şi ceai, 
concilii dramatice sub turle răsucite albastru, 
milenii abordate-n anarhii doctrinare. 


Ignaţiu de Loyola, iconoclast subțire, 
sub rigorile dogmei crispat ca o stemă, 
pe algele versului fără nimb rătăceşte 
ca un golf expulzat pe-o hartă utopică. 


(Streinul, Mircea, Poeți tineri bucovineni, 
Bucureşti 1938, p. 174) 

Fata voievodului se culcă 


Domnița condurii mici ca un pahar 
îi aruncă şi, dezvelindu-şi picioarele, 
le acoperi cum acoperă soarele 
pădurile de aur, de bronz şi de var. 


Domnița doarme. Aţi văzut-o în vis, 
frumuseţea cum e de deplină, 
chipul suav, parcă scris 

cu penel de argint şi lumină. 


Şuviţe părul pe frunte, 

ochi cu negre sprâncene, 
dese, prelungi şi mărunte. — 
Somnul frumos ca o lene. 


(Streinul, Mircea, Poeți tineri bucovineni, 
Bucureşti 1938, p. 174) 

Perşii 


Cântaţi, harfe stelare, rapsozi împăunaţi cu steme, şi crai, 
cum a fost seara de limpede înainte de luptă, 

Grecii înalţi pe țărm, cu ochii ageri şi faţa suptă, 

cum cercetează marea ca o herghelie de cai. 


lată cum se apropie de țărm ca o negură aspră şi deasă 
pe apele frământate de bici şi de supremă revoltă. 
Perşii nebuni, cum se clatină noaptea pe boltă, 

cum sub lună-i leagănă marea şi să se-ntoarcă nu-i lasă; 


iată perşii nebuni cum vin pe-narmate corăbii, 

cum încalecă marea de neastâmpăr fierbinte, 

cum grecii înalţi ca o pădure de stâncă 

înainte le stau şi inima le-o prind în ascuţişuri de săbii. 


Iată acuma grecii subţiri crescând peste domesticitele ape 
către perşii nebuni cu lăncile-ntinse spre piept, 

cu trireme ca un iureş de delfini, cum drept 

înainte pornesc şi de vasele perşilor îndată-s aproape. 


Perşii nebuni, de imaginea elinilor loviți, 

se prăbuşesc, se întorc, aleargă ca lupii de mare, 
navele se desfac, trufia-n fundul Egeei dispare 

şi ei fug spre Egipt, spre Asia Minoră, spre sciți... 

Atunci, marea Heladei din urmă cu ciudă 
apele ridicându-şi ca o nebunie aleargă 
după ei, să-i înghită, să-i culce, să-i şteargă, 
de laşitatea lor zeii din Răsărit să n-audă. 


Grecii înalţi şi subţiri intră cu triumf în cetate; 

marea se ridică, marea bolboroseşte, marea înjură 

şi de pe mal din când în când câte-un persan de fură, 

iarăşi la mal îl aruncă, după ce-n adânc de toate 
pietrele-l bate. 


(Streinul, Mircea, Poeți tineri bucovineni, 
Bucureşti 1938, p. 175) 

REFERINŢE CRITICE 





E. Ar. Zaharia: 
O nouă interpretare a literaturii 


S-au încercat, în ultimii 50 de ani, fel de fel de 
arme din investigaţie în câmpia astrală a literaturii 
româneşti, fiecare aducând, odată cu senzaţia noutăţii, şi 
un coeficient de interpretare, care a rămas măcar în parte 
utilizabil. Mai în urmă, i s-au aplicat literaturii române 
reflectoare apusene şi metode moderne de analiză, accen- 
tuându-se fie o latură, fie alta. Unii au văzut, în anumite 
perioade de eflorescenţă. un rezultat al influențelor 
depărtate, bizantin-ortodoxe sau occidentale. Alţii au 
judecat-o, unilateral, din punct de vedere al sentimentului 

estetic pur ori din marginea concepţiilor sociale şi 
politice. Din toate a rămas un ce valabil, iar diferitele 
compartimente ale literaturii române s-au ales cu o lim- 
pezire. 


I s-au suprapus perspective pretenţioase, de sono- 
ritate europeană sau a fost atacată cu puncte de vedere de 
calibru considerabil. La toate acestea, literatura română a 
rezistat, nu fiindcă este într-o corespondenţă spirituală cu 
ritmul Europei, ci fiindcă are în ea însăşi materia vieţii, 
substanţa divină de rezistenţă în faţa forțelor nimicitoare. 
Aşa cum cântecul popular românesc rezistă şi e tot atât 
de frumos şi valoros ca poveştile nordice, romanţele 
iberice şi baladele sârbeşti, literatura română are ceva atât 
de specific latin, încât, oricât s-ar strădui unii s-o 
minimalizeze, nu vor reuşi decât în măsura în care ar 
putea diminua valoarea unor opere lirice şi artistice din 
tezaurul spiritual al popoarelor neolatine. 


Mereu s-au interpretat fenomenele româneşti prin 
lentile imens europene, cu dezavantaj pentru noi. 


În cele ce urmează să expun, voi schiţa rezultatul 
la care am ajuns, după un studiu de câţiva ani, în 
domeniul literaturilor latine, dar mai ales al celei 
româneşti. 


Se ştie de toţi că în cântecul popular domină una 
sau două note exterioare ca forță lirică şi a căror prezenţă 
se perpetuează major în cele mai caracteristice opere de 
spiritualitate românească. Autenticul românesc nu se 
poate elibera de fatalitatea acestei peceţi, care vine din 

aceleaşi izvoare de sensibilitate ca şi la alte popoare 
apropiate nouă ca fond sufletesc. Pentru cine stă să 
mediteze asupra acestui fenomen, nu mai este nimic 
excepţional, ci firesc de logic. 


În cântecul popular predomină ca sentiment acea 
nestinsă aspirație spre altceva, spre altcineva, spre ceva 
drag, depărtat, inaccesibil. Acesta este sentimentul 
dorului de a cărui prezenţă sunt pline toate producţiile 
geniului creator românesc. Nu ne interesează acum in- 
terpretările parțiale ale acestui sentiment străvechi şi 
caracteristic regiunilor muntoase şi întinderilor de ape; 
nici personificarea, nici ipostazarea, nici apropierea lui de 
acel vag sufletesc rusesc nicevo, cum e în unele poezii de 
Esenin. Constatăm numai că unanimitatea producţiilor 
lirice şi o mare parte din cele epice, creaţii spontane ale 
poporului român, sunt străbătute, ca o nebuloasă, de un 
foc ceresc, de sentimentul copleşitor al dorului. Fiecăruia 
îi vin în minte versurile necesare. Reversul dorului îl 
găsim tot în doină. E jalea românească, stare de suflet 
profund măcinătoare de forțe reactive. Când nu e dor, e 
jale în lirica şi epica populară română. Între aceste două 
culmi sufleteşti e totul. 


Nu e necesar să scuturăm fiecare specie pe rând, 
pentru a-i vedea intima structură de dor şi jale. Se impune 
observaţia că şi melodia românească şi hora noastră sunt 
în concordanţă cu dorul şi jalea, ca sentimente latine şi 
apoi româneşti. 


Dar dorul şi jalea au invadat literatura română 
cultă. Această afirmaţie nu este o butadă, ci o realitate 

permanentă de a cărei însemnătate psihologică şi artistică 
încă nu şi-au dat seama criticii şi istoricii literari români. 


Toată literatura română este expresia, când mai 
lucidă, când mai ascunsă, a sentimentului românesc de 
dor, fie că e lancu Văcărescu, fie că sunt alţii, ca 
Eminescu,  Macedonschi, Alecsandri, Goga, Nichifor 
Crainic sau Emil Giurgiuca; iar dintre prozatori, cine nu 
va recunoaşte în Sadoveanu un extraordinar dor de trecut, 
de peisaj moldovenesc, în Rebreanu dorul de pământ, în 
Gib Mihăescu dorul evadării înspre interstiţii? 


Nu e locul să arăt amănunţit că tot ce e mai 
caracteristic în opera fiecăruia este o emanaţie bogată a 
sevei pământului nostru, o potenţare a dorului în forme 
uneori depărtate de matca doinei sau a horei, dar care 
totuşi se recunosc. 


Dar nu e numai atât. 


Creaţia românească stă integral sub semnul divin 
al dorului, ori al negativului său: jalea. 


Muzica lui George Enescu este cea mai filtrată 
expresie a dorului românesc, în Rapsodii şi chiar în 
ultima sa creaţie „Impresiuni din copilărie”. Este dorul 
care împinge din adâncuri ancestrale; este jalea dispariţiei 
acelor figuri şi timpuri. În Ciprian Porumbescu, de 
asemenea, deşi stins repede, s-a exprimat dorul românesc 
străbun şi, astfel, opera e substanțial românească. Şi 
ceilalți compozitori români, fără să vrea, sunt expresii 

fericite ale unei porunci de suflet românesc, fie Dinu 
Lipatti ori lon Filionescu. 


Şi pictura intră în albia uriaşă a dorului român, 
aşa cum e realizată de N. Grigorescu, în aspiraţia sa spre 
lumină, culoare, natal; în Luchian, în Andreescu, în 
Băeşu şi, recent, în Ştefan Dumitrescu, I. Vlasiu etc. 
Peisajul lor e un dor sublimat. Numai covârşit de dor 
aprig cântă sufletul lor de nebunia culorii. 


În sculptură, cea mai desăvârşită exprimare a 
dorului românesc este incontestabil un geniu care vine 
din mediul rural şi, deşi este considerat drept un foarte 
înaintat modern în arta lui, este atât de românesc, încât 
unora li-i ruşine. C. Brâncuşi a dus dorul ca sentiment de 
intensă propulsiune spre infinit până la ultima formă 
interpretabilă. „Pasărea măiastră” este întruchiparea în 
duh călător a celui mai adânc dor, în care reziduurile 
pământeşti s-au dezbrăcat de imaginea suplă a zborului 
suprem. Opera lui Brâncuşi este nostalgia simplicităţii 
perfecte, a formei ce se caută cu invidie pe drumul 
luminii, al gândirii. 


În alt domeniu, ca să spun incidental, Aurel 
Vlaicu este o încarnare a dorului de zbor, a strigătului 
ancestral de depăşire a umanului. Aceasta înseamnă că 
dorul, ca stare general românească, se face operă de artă 
în sufletul celor înzestrați cu geniul exteriorizării. Fiecare 
român, cum au dovedit-o ieşirile contemporane peste 
frontiere factice, simte acel dor imperial, care era un 
atribut constituţional al romanilor. Din punct de vedere al 
credinţei noastre ortodoxe (deşi mai la vale se va vedea 

că intră tot atât de bine şi catolicul, căci e vorba de specia 
umană), dorul se exprimă superb prin ceea ce numeşte dl 
Nichifor Crainic „nostalgia paradisului”, dorul de perfec- 
iunea şi înălțimea supremă. 


Vreau să subliniez că dorul este manifestarea 
sufletului românesc în tot ceea ce înseamnă mişcare, 
gândire, faptă. 


Însă nu e totul. 


Dorul este un fenomen latin, care, în sectorul 
carpatic, a căpătat expresia cea mai acută, mai necesară, 
din cauza vicisitudinilor geografice şi istorice. E demn de 
alăturat cazul altui popor latin, care, fiind, ca şi românii, 
depărtat de centrul de radiere romană de la Roma, a prins 
culoarea dulce-amară a dorului. E vorba de portughezi, 
cu al căror saudade ne confundăm dorul român. 


Se înţelege că dorul, ca şi saudade, nu e un senti- 
ment simplu, unilateral, ci cuprinde o gamă de nuanţe, un 
complex de suflet, care se reflectează constant în operele 
literare şi artistice. El nu e o manifestare sporadică nici la 
alte popoare latine. Dacă dorul, în sens larg, latin, roman, 
e durere, regret, amar, melancolie, dor de altceva, nostal- 
gia celor cunoscute ca şi a celor necunoscute, apoi toate 
aceste note constitutive se găsesc din belşug în literaturile 
şi operele franceze, italiene, spaniole şi portugheze. 


Dorul — dolus — e un sentiment cu puteri magice, 


care s-a transmis de la romani în toate ţările ocupate de 
dânşii. Acest dolus a primit ulterior bogăţia de suflet şi de 

nuanţe a regiunii, a poporului. Dar între toate este o 
apropiere, uneori o coincidenţă. 


Şi astfel artele popoarelor latine pot fi judecate 
prin ochiul acesta străvechi al dorului, ramificat în răsărit 
şi apus. Dorul românesc, derivat din cel latin, se găseşte 
în opere care niciodată n-au fost interpretate din acest 
punct de vedere. 


În literaturile romanice, mai ales, sentimentul 
dorului, ca fenomen latin, se găseşte din abundență 
exprimat. Petrarca este un cântăreţ în care dorul a vibrat 
în consonanţă cu jalea iubirii. „Divina Comedie” trebuie 
racordată acestei realităţi. Leopardi e numai dor şi jale. 
Baudelaire este dorul francez; Ronsard, Musset, Valery 
tot prin acest sentiment se rezolvă. 


„Don Quijote” al lui Cervantes este dorul de 
aventură;  Luisiadele lui Camoens sunt dorul de 
descoperire; Antero de Quental e dorul colorat pesimist. 


Cele mai reprezentative opere literare latine sunt 
astfel fructuos judecate prin prisma dorului. 


Dar mai ales literatura română, şi cea simbolistă, 
este o expresie a dorului. Cea mai fidelă expresie a 


dorului românesc este creaţia Gândiriştilor. 


(Gândirea, Anul XXIII, 
Nr. 6, 1944. pp. 293-295) 

Horia A. Hulubei: 
E. Ar. Zaharia, „Maraton ” 


E. Ar. Zaharia: Marathon (versuri), Ed. Bucovina. 

O carte ca multe altele, de un poet ca mulţi alţii! 
Ceia ce are în plus autorul Marathon-ului e „nevoia de-a 
scrie”, întrucât, la finele volumului, ne mai anunţă încă 
cincisprezece volume de versuri şi proză: poeme, roma- 
ne, studii, antologii... etc. Cred că foarte curând vor 
invada vitrinele volumele dlui Zaharia, deoarece, pentru 
majoritatea poeziilor din Marathon, domnia-sa n-a 
muncit prea mult, căci, de-ar fi făcut-o, n-am putea găsi 
în el versuri cu rime aduse din condei şi conţinut 
ininteligibil, ca strofa următoare: 


„Am foiletonat pădurile zvelte-ale visului pure 
Cerurile şi zeitățile mitologiei frivole le sărut, 

Miările şi astrele mi-au intrat în celule 

Şi vulcanii s-au răsculat în măruntaiele minţii durut...”, 


În care s-ar părea că visează cum ajunge zeu... în 
orice caz, se vede sigur că vrea să schimbe „starea civilă” 
a cuvântului „durur”. 

Şi mai are dl Zaharia ceva. În goana după 
originalitate întrebuinţează şi cuvinte noi. Drept exemplu 
îl aleg pe „pretutindeni”, melodiosul „pretutindeni”, 

transformat de N. Crainic în păsărescul „pretutindinesc 
(pretutindinească)” ţi intrat în grațiile dlui Zaharia, care 
nu uită să-l amintească: 


„Şi-n pretundineasca tăcere mistică...”. 


Ar fi putut da multe poeziii cel puţin de gingăşia 
acelui „Poem mic”: 


„Ard meteori 
Calzi peste mări 
Trec vrăjitori 
Negri călări. 


Luna din prund 
Iese rotată, 
Ochii-ţi ascund 
Dragostea toată. 


Urcă pe plai 
Trece pribeagă 
Tu i te dai 
Inimii-ntreagă. 


s-au sărutat 
florile gurii 
stele bat 

poala pădurii”. 


Mă-ntreb de ce dl Zaharia nu-şi propune să 
întreacă versurile de mai sus, în loc să se-ncurce în 

schimbări de sensuri şi în întrebuințări de cuvinte 
păsăreşti. 

Se spune că versurile reuşite sunt şi sincere. Un 
vers reuşit la dl Zaharia e: 


„Am purtat ca pe-un prunc în braţe, absurdul”... 
L-am sfătui pe autor, dacă-i e prea milă de 
suspomenitul prunc, să se adreseze mai bine vreunui 


orfelinat, decât să-l înfieze domnia sa. 


(Însemnări ieşene, An. 2, 
Nr. 5, 1936, pp. 398, 399) 

Traian Cantemir: 
E. Ar. Zaharia: „Sânge şi Crini” 


DI E. Ar. Zaharia face parte din scutierii unui 
lirism delirant şi năvalnic, ce-şi mână neastâmpărul 
interior de pe frunţile încoronate de cetină ale Carpaţilor 
şi de pe țărmurile şerpuite ale râurilor de graniţă, în 
epocile îndepărtate ale istoriei naționale, hotărnicite, pe 
de o parte, de contemporani de-ai lui Herodot, pe de altă 
parte, de voievozi purtători de spade şi destine, pentru ca, 
mai târziu, obosit de efluviile glorificatoare cheltuite 
pentru ei, să se reîntoarcă acasă, la anii amintirilor, şi să 
toarcă, potolit, caierul sentimentelor proprii. 


Jongleur în arta cuvântului, nu cunoaşte stavile 
lexicale, amalgamând neologisme cu termenii uitaţi şi 
rătăciţi prin cine ştie ce coclauri, pentru ca, de pe urma 
lor, să scoată efecte aparte, ce nu pot fi savurate decât de 
oameni cu gust rafinat, trecuţi de marginea estetismului 
tradiţionalist. 


Din motivele menţionate, poeziile dlui E. Ar. 
Zaharia vor găsi un ecou mai puţin puternic în opinia 
lectorilor, căci, lăsându-se furate de muzicalitatea 
verbului, trec — aparent — peste sesizarea imediată a 
cuprinsului, lăsând ca acesta să fie căutat în vegetaţia 
abundentă a figurilor de stil, care, uneori, se bazează 
numai pe un singur element comun între cele două părți 
componente ale comparaţiei. Exemple ca „somnul scurt 

ca un pumnal”, „tragem pintenii de chiot” dovedesc 
îndeajuns că poetul a părăsit obişnuinţa literară a 
trecutului, achiziţionând sisteme noi, cu forță de intuiţie 
mai redusă şi mai ştearsă. 


Datorită lor, ecourile versurilor domniei sale au 
sonoritate de lemn, încântând sfere restrânse de auz. E o 
caracteristică a dlui E. Ar. Zaharia, care preferă să 
meargă pe linia modernismului, decât să bătătorească o 
cărare cunoscută de atâtea generaţii. De aceea nu ne va 
surprinde câtuşi de puţin, când, în versurile dumisale, în 
loc să miroase a busuioc şi levănţică, va înflori „liniştea 
pudrată de poezie”, iar „merii se vor undui în doine de 
lene”, pentru ca, mai târziu, această notă de salon 
aristocratic să se lase decoltată în budoarul gândurilor 
poetului până la forma: „Mă frământ ca o ispită într-un 
pântec de femeie”. 


Pentru a nu fi în discordanţă cu afirmaţia făcută, 
dl E. Ar. Zaharia schimbă mereu ritmul versurilor, 
indiferent dacă a ajuns sau nu la capătul poeziei, 
încercând apoi întreaga claviatură a rimei, de la cea albă, 
până la cea amestecată, refuză orice predilecție şi 
stabilitate, căci posibilitățile de creaţie ale autorului 
plachetei „Sânge şi Crini” încă nu cunosc oboseala 
ascensiunilor. Proaspete şi viguroase, ele se aseamănă cu 
plantațiile aliniate dintr-o grădina tânără, în care seva 
pământului lucrează asiduu, ca să ridice tulpinile 
încredințate cât mai sus spre azurul cerului. 


(Revista Bucovinei, Anul I, Nr. 8, 1942, p. 342) 

Ionel Negură: 


Pe marginea unei cărţi 
Şi a unei pomeniri 


Apariţia „Antologiei Rădăuţene” a lui E. Ar. 
Zaharia şi prinosul de aducere-aminte şi definire ce-i 
închină periodicele literare ale Bucovinei poetului lon 
Roşca răscolesc, cu îndemnurile şi nostalgia anilor de vis, 
amintirile celor ce au trecut prin lumea „Mugurilor”. 


Apariţia acestei reviste, în februarie 1924, a 
însemnat primii paşi ai tinerei literaturi bucovinene dintre 
cele doua războaie. 

Despre dâra de lumină ce au lăsat-o „Mugurii” în 
eflorescenţa scrisului tânăr bucovinean au vorbit, nu o 
dată, Mircea Streinul, Iulian Vesper sau alţii. Studiul, 
scris încă în 1938, cu care se deschide „Antologia” lui E. 
Ar. Zaharia, trece, însă, limitele unei însemnări fugare şi 
ocazionale de uşoare năzuinţe şi promițătoare încercări 
literare ale unei tinerimi şcolăreşti. Peste micile săgetări 
înspre alte cetăţi de gând şi simţire, este o frescă vie şi 
bogată, ieşită din paieta unui colorist, dar în acelaşi timp 
o pătrundere în atmosfera istorică, naţională, culturală, 
etnografică a vechii aşezări moldoveneşti, cu gropniţa 
celor dintâi descălecători de pe versantul răsăritean al 
Carpaţilor. Deşi acest studiu introductiv nu se rezumă la 
anii de viaţă ai „Mugurilor”, cum nici antologia nu se 
reduce la spicuiri din realizările poetice ale celor ce s-au 
definit sau au început în aceasta vreme (dl Zaharia face 

loc, de pildă, şi lui Liviu Marian, Vasile Gherasim sau N. 
Tcaciuc-Albu, punctul de plecare este, deci, judeţul de 
origine şi nu locul de afirmare), totuşi, pentru prima dată, 
lumea „Mugurilor” ni se înfăţişează în mod cuprinzător, 
în geneza ei şi „avântul de tinereţe, de sacrificiu şi 
poezie”, situată, deodată, în mediu şi epocă. 


Valuri de feciori de ţărani din satele fruntaşe, de 
pe ambele maluri ale Sucevei, de la Putna şi Straja, până 
la Frătăuţi şi mai departe, în costumele lor albe frumos 
înflorite şi cu inimile pline de mireasma pometelor şi a 
vetrei strămoşeşti, dădură, din primii ani de după unirea 
cea mare, populaţiei liceului „Eudoxiu Hurmuzachi” un 
aspect ce, în trecut, doar liceul românesc de la Suceava îl 
manifestase. Cei din clasele superioare trăiam sufleteşte 
efervescenta tinerimii universitare româneşti. Profesorii 
tineri, nume bine cunoscute astăzi, ca Ilie Vişan, George 
Cârsteanu, Nicodim Iţcuş, lon Dan, chemau la viaţă 
Asociaţia profesorilor, care întreținea serioase preocupări 
culturale şi la ale cărei şezători săptămânale conferenţiau 
profesorii Universităţii cernăuţene. 


„Mugurii” erau expresia acestei atmosfere şi a 
neastâmpărului nostru, care cerea afirmarea românească. 


Formal, revista însemna concretizarea unor încer- 
cări, ce porniseră, de câteva luni, în cercul câtorva elevi 
ai cursului superior şi se limitaseră la o circulaţie în acest 
cerc. „Mugurii” apăreau cu oblăduirea conducerii liceului 
şi cu înţelegerea şi încurajarea profesorilor. Pe bună 
dreptate, dl Zaharia remarca figura directorului Em. 
Isopescu şi cea a adevăratului nostru părinte sufletesc, 

profesorul Ilie Vişan, a cărui ţinută în manifestările 
noastre şcolare şi extraşcolare ne coborâse în inimi un 
ataşament prea adânc pentru a-l putea prinde în cuvinte. 
În sala bibliotecii liceului ţineam şedinţele şi în una din 
clase se multiplica revista. 


Cu câta mândrie tinerească, în acea Duminică 
însorită de sfârşit de iarnă, am dus sub braţ, cu Mihai 
Horodnic, caietele litografiate din primul număr al 
revistei, pentru chioşcuri, colegi şi atâţia oameni de bine 
ce ne priveau cu încredere sau cel puţin cu bunăvoință, 
căci, desigur, erau şi semne de tânără naivitate în unele 
modeste începuturi! Fericită îmbinare a unei firi de mare 
visător cu un robust temperament dinamic, Mihai 
Horodnic a însufleţit şi a dominat toate revărsările de 
suflet ale celor din jurul său. De aceea este de înţeles cât 
de puternic am simțit lovitura pricinuită prin moartea sa 
atât de fulgerătoare. Tipărirea, după moartea lui, a celor 
doua caiete (primul, în noiembrie 1926, într-o tipografie 
din Rădăuţi, al doilea, la Botoşani, în aprilie 1927), pe 
care le-am redactat cu contribuția lui Iulian Vesper, lon 
Roşca (E. Valerian), C. Rotariu (Mircea Ciobanul) şi 
alţii, a însemnat, pentru cei ce-i eram colegi (Vesper, 
Eugen Prelipceanu şi eu), o ultimă încercare, căci ne 
găseam în cel din urmă an de liceu. Era şi împlinirea unui 
gând scump lui Mihai, tipărirea revistei. 


Mihai Horodnic locuia pe strada Cornelson (nu 
ştiu dacă azi mai păstrează acest nume), împreună cu E. 
Prelipceanu, autorul ilustraţiunilor din timpul cât revista 
a apărut litografiată, cu Traian Galan şi încă vreo câţiva. 
Acolo ne strângeam, după-amiaza, şi ceilalți, pentru a 

prepara lecțiile sau, pur şi simplu, pentru preocupări 
mugureşti. 


Acolo l-am văzut, întâia oară, pe lon Roşca, 
modest şi tăcut. La fel, în şedinţele noastre de Duminică 
după-amiază şi în ziua când, din mâna lui Horodnic, a 
luat, pentru prima dată, sulul aparatului de multiplicat. 
Poeți, prozatori sau desenatori, traducători, începători în 
ale criticii sau simpli cronicari literari, cei ce şi-au văzut 
numele sau pseudonimul în revistă, înainte de a fi 
„artişti”, au fost „artizani”. Eu, trei ani în şir, am scris 
pentru mutiplicat foaia originală a tuturor caietelor 
apărute. Cu sulul pentru multiplicat sau cu şapilograful 
şi-a început ucenicia la „Muguri” şi lon Roşca”. 


Tăcut şi îngândurat, figura sa vădea de pe atunci 
sufletul poetului „împlinirii neajunse” şi al „suliţei 
frânte”, deşi îndârjirea chipului, în mica sa statură, îi 
putea trăda pornirile spre „neohaiducească”. 

Deşi temperamente deosebite, între Mihai 
Horodnic şi lon Roşca s-a stabilit, de la început, o caldă 
apropiere. Cine ştie dacă aceasta n-a fost tainicul semn al 
ursitei care i-a răpit pe amândoi, aşa de tineri, de pe 
această lume? 


Neîndurătoarea lege a firii, care porunceşte jertfă 
pentru temelia oricărei înfăptuiri omeneşti, a cerut 
tributul şi de la generaţia „Mugurilor”. Jertfa ei au fost 
doi dintre cel mai buni: Mihai Horodnic şi lon Roşca. 


(Revista Bucovinei, Anul II, 
Nr. 10, 1943, pp. 502-504). 

